জাতীয় দলের হয়ে দুজনের দেখা খুব বেশি হয়নি, তবে প্রতিপক্ষ দলে রোনালদো থাকলে কী করতে হয়, বার্সেলোনা-রিয়াল মাদ্রিদের ঐতিহাসিক দ্বৈরথের কল্যাণে সেটা ভালোই জানা আছে ইনিয়েস্তার। মাঠে দুজনের পজিশন ভিন্ন হলেও পর্তুগাল দলে রোনালদো যেমন, স্পেন দলে তাঁর ভূমিকাটাও অনেকটা তেমনই। টানা দুটি ইউরো আর তার মাঝে ২০১০ বিশ্বকাপ জিতে শিরোপার হ্যাটট্রিক করেছিল স্পেনের যে দলটি, তার প্রতিনিধি হয়ে এখনো মাঝমাঠের নেতৃত্ব দিয়ে চলেছেন তিনি। কিন্তু নিজেও জানেন, থামার সময় হয়ে এসেছে। শৈশবের ক্লাব বার্সেলোনার সঙ্গে সম্পর্কটা এরই মধ্যে চুকিয়ে ফেলেছেন, আগামী মৌসুম থেকে খেলবেন জাপানের ক্লাব ভিসেল কোবেতে। বার্সেলোনার হয়ে বিদায়ী মৌসুমটা যেমন দুর্দান্ত কেটেছে, জাতীয় দলের হয়েও তেমন কিছু করতে চাইলে কিন্তু পথটা দেখাতে হবে তাঁকেই।